Vrouemaand-inspirasie: Marcelle Nienaber
JY LEES NOU Vrouemaand-inspirasie: Marcelle Nienaber
Marcelle Nienaber (15), 'n gr. 10-leerder van die Hoërskool Garsfontein in Pretoria, het op 5 Januarie vanjaar by die Wonderboomlughawe in Pretoria die jongste meisie in die land geword wat 'n kwartier lank 'n Cessna 172-vliegtuig gevlieg het.
Ek was maar drie toe ek vir die eerste keer gevlieg het. My pa, Piet, was destyds 'n projekbestuurder by Nokia in Taiwan, en ek en my ma, Ellen, 'n kleuterskoolonderwyseres, het sowat vier keer per jaar vir hom gaan kuier. Deesdae werk hy as projekbestuurder by MTN in Iran en ons vlieg steeds gereeld om vir hom te gaan kuier. Ek was nog altyd gefassineer deur vliegtuie en wou net vlieg. Ek het gewonder hoe bly só 'n groot masjien in die lug? Nou kan ek dié droom van my lysie afmerk. Dis lekker!
Voor ek in Augustus 2012 met praktiese vliegopleiding by die Professional Flight Centre by die Wonderboom-lughawe begin het, was ek skaam en stil. Ek het baie getwyfel in my vermoë as vlieënier. Noudat ek kan vlieg, met 25 vliegure op my kerfstok en danksy die vliegteorie wat ek aan die Hoërskool Garsfontein se vliegakademie gedoen het, voel ek bemagtig. Dit was so goed vir my selfvertroue. Ek wil eendag 'n kommersiële vlieënier word en vir 'n lugdiens werk. Dit is hoofsaaklik 'n mansberoep, maar ek sien uit daarna om dié beroep te beoefen."